作者:岑參
標題:西蜀旅舍春歎，寄朝中故人呈狄評事
內容:春與人相乖，柳青頭轉白。生平未得意，覽鏡私自惜。四海猶未安，一身無所適。自從兵戈動，遂覺天地窄。功業悲後時，光陰歎虛擲。卻為文章累，幸有開濟策。何負當途人，無心矜窘厄。回瞻後來者，皆欲肆轥轢。起草思南宮，寄言憶西掖。時危任舒捲，身退知損益。窮巷草轉深，閑門日將夕。橋西暮雨黑，籬外春江碧。昨者初識君，相看俱是客。聲華同道術，世業通往昔。早須歸天階，不得安孔席。吾先稅歸鞅，舊國如咫尺。